מעלה הזיתים

חזית של אחד ממבני המתחם ובין הבתים נראים קברים בבית הקברות בהר הזיתים
בתים בשכונה
מעלה הזיתים היא שכונה יהודית בדרום רכס הר הזיתים בירושלים, הממוקמת סמוך לדרך יריחו הישנה. היא צמודה לשכונה הערבית ראס אל עמוד וצופה על הר הבית ועל העיר העתיקה.

==הקמה==
===בנייה===
אדמות השכונה נרכשו על ידי איל ההון היהודי-אמריקאי הפילנתרופ ארווין מוסקוביץ'; חלק מהקרקע היה שייך לחברה קדישא של חב"ד. בשנת 1997, שבוע לפני ראש השנה תשנ"ז, אוכלס בית קרקע ביהודים, לאחר שמשפחת האדייה, המשפחה הערבית שהתגוררה בו עד אז, יצאה בתיאום עם בעלי הנכס משפחת מוסקוביץ. את המבנה הראשי אכלסו 3 משפחות ו-4 רווקים. מבין הרווקים ניתן למנות את אריה קינג (מייסד ומנהל הקרן לאדמות ישראל) והרב גדי שלוין (כיום - ר"מ בישיבת הכותל). ממשלת ישראל החליטה לפנות את המשפחות, ראש הממשלה בנימין נתניהו אסר על נוכחות יהודית במקום ושלח לבית את אליקים רובינשטיין, אז היועץ המשפטי לממשלה ואת פרקליטת המדינה, עדנה ארבל. השר לביטחון הפנים, אביגדור קהלני, שירטט מתווה שהתקבל על דעת המתיישבים, ש-10 רווקים בלבד יוותרו בשטח. מאז נקרא המקום מעלה הזיתים (לתקופה מסוימת ניתן השם "מצפה דניאל", לזכרו של דניאל גורי, מתושבי העיר העתיקה). הממשלה אסרה על כל בנייה במקום, לרבות הצבת גדר סביב למתחם. את מלאכת הצבת הגדר ביצעו חברי הכנסת רחבעם זאבי, משה פלד ואחרים, תוך שימוש בחסינותם הפרלמנטרית. רק לאחר החלפת הממשלה, כשנבחר אהוד ברק לראשות הממשלה, החלה משפחת מוסקוביץ בבנייה במקום, שהוקפאה בעקבות לחץ של מפלגות האופוזיציה, אך לבסוף באה לסיומה ב-2003.

בשנת 2006 הסתיים אכלוס שלב א' בכ-40 משפחות, והחלה בנייה של שלב ב' בשכונה. בשנת 2011 היו בשכונה כ-100 משפחות.

בגלל שהשכונה נבנתה על קרקע פרטית, על מנת לרכוש דירה בשכונה יש לעבור ועדת קבלה שבה חברים נציגי הקבלן ובעל הקרקע.

==אוכלוסייה==
השכונה היא דתית-לאומית, וכל תושבי השכונה הם יהודים דתיים. מתגוררים בה הרבנים צבי ישראל טאו, יוסף קלנר ונעם ישראל הרפז.

רב השכונה הוא הרב רפאל שנור.

במקום בית כנסת, בית מדרש ללימוד סדר קדשים<ref></ref>, תנועת נוער, מדרשה לבנות, מקווה, גני ילדים ופעוטונים. ככל המתחמים היהודיים במזרח ירושלים מתחם מעלה הזיתים מאובטח מטעם משרד השיכון.

בערב יום ירושלים ה'תשפ"ב נחנך מבנה הקבע לבית הכנסת בשכונה במעמד הראשון לציון הרב יצחק יוסף, והרבנים דוב ליאור, צבי טאו, שלמה אבינר.<ref></ref>

==אתרים קרובים==
השכונה ממוקמת במרחק 200 מטרים מקברו של ראש הממשלה מנחם בגין ובמרחק של 400 מטרים ממערת הקבורה של האדמו"ר מגור.

מעברו המזרחי של כביש הגישה לשכונה עמדה בעבר תחנת המשטרה של מחוז ש"י. התחנה התפנתה בשנת 2008 ובשנת 2012 סופח שטח התחנה לשכונה. בשנת ה'תשע"א נבנתה במתחם שכונת מעלות דוד (ביוזמת עמותת אלע"ד והקדש הבוכרים).

==ראו גם==
*קדמת ציון
*בית אורות
*ההתיישבות היהודית במזרח ירושלים

== קישורים חיצוניים ==

* [http://www.maale-hazeitim.co.il אתר הפרויקט]
* אריה אלדד, [https://web.archive.org/web/20070927141956/http://www.moledet.org.il/heb/wedo/eldad/mamarim/2004/zetim.asp מעלה הזיתים כמבחן התקווה]. מאתר מפלגת מולדת, באמצעות [http://web.archive.org web.archive.org]
* [http://www.haaretz.co.il/hasite/pages/ShArtPE.jhtml?itemNo=709722 כתבה] מעיתון הארץ על השכונה.
* מיכאל יעקובסון: [http://www.xnet.co.il/architecture/articles/0,14710,L-3099128,00.html נוף להר הבית, לקברים ולשכנים עוינים: מתחם ליהודים בהר הזיתים], 3.1.12, Xnet
* [http://www.zichronmoshe.org זיכרון משה- בית מדרש ללימוד סדר קדשים במעלה הזיתים]
* [http://jerusalemshul.org אתר בניה של בית הכנסת החדש]
==הערות שוליים==

קטגוריה:הר הזיתים: אתרים יהודיים
קטגוריה:ירושלים: שכונות
קטגוריה:מזרח ירושלים: מבנים יהודים